**SAIRAANHOITAJAN**

**LÄÄKKEENMÄÄRÄÄMINEN**

**KOULUTUKSEN YHTEISET**

**PERUSTEET**

**45 op**

SUOSITUS 2017

(korvaa suosituksen 2016)

Sairaanhoitajan lääkkeenmääräämiskoulutuksen

suomalainen korkeakouluverkosto

30.9.2017

SISÄLLYSLUETTELO

[1 KOULUTUKSEN JA OPETUSSUUNNITELMATYÖN LÄHTÖKOHDAT 3](#_Toc500001482)

[2 KOULUTUKSEN JÄRJESTÄMINEN KORKEAKOULUJEN YHTEISTYÖNÄ 4](#_Toc500001483)

[3 KOULUTUKSEN OPISKELIJAVALINTA 5](#_Toc500001484)

[4 KOULUTUKSEN OSAAMISTAVOITTEET 6](#_Toc500001485)

[5 KOULUTUKSEN OPINTOKOKONAISUUDET, KESKEISET SISÄLLÖT JA PAKOLLINEN KIRJALLISUUS 8](#_Toc500001486)

[**5.1 Lääkehoidon eettinen ja juridinen tietoperusta hoitotyössä 4−5 op** 9](#_Toc500001487)

[**5.2 Kliininen tutkiminen, päätöksenteko ja hoitotyön toteuttaminen 15 op** 10](#_Toc500001488)

[**5.3 Farmakologia ja lääkkeen määrääminen 11−15 op** 11](#_Toc500001489)

[**5.4 Turvallinen lääkehoito asiakastilanteissa 10−15 op** 12](#_Toc500001490)

[6 KOULUTUKSEN TOTEUTTAMINEN JA JÄRJESTELYT 13](#_Toc500001491)

[7 ERIKOISPÄTEVYYDEN EDELLYTTÄMÄN OSAAMISEN VARMENTAMINEN 14](#_Toc500001492)

[8 KOULUTUKSEN LAADUNVARMISTUS 15](#_Toc500001493)

[Liite 1. Todistusluonnos 16](#_Toc500001494)

[Liite 2. Lääkkeenmääräämiskoulutusta toteuttavat ammattikorkeakoulut ja yliopistot 18](#_Toc500001495)

# 

# 1 KOULUTUKSEN JA OPETUSSUUNNITELMATYÖN LÄHTÖKOHDAT

Terveydenhuollon ammattihenkilölakiin (559/1994) heinäkuussa 2010 tulleen muutoksen (433/2010) myötä, voidaan lisäkoulutuksen käyneelle laillistetulle sairaanhoitajalle antaa oikeus määrätä lääkkeitä rajatusti. Sairaanhoitajalla tarkoitetaan tässä myös terveydenhoitajaa ja kätilöä, joka on saanut laillistuksen sairaanhoitajana. Lääkkeen määrääminen ei kuulu sairaanhoitaja(AMK) -tutkinnon tuottamaan osaamiseen, vaan kyseessä on työelämän vaatimuksesta nouseva uusi, laaja korkeakoulutasoinen osaamiskokonaisuus ja tehtäväkuva, joka edellyttää säänneltyä lisäkoulutusta (VN asetus 1089/2010), osaamisen varmistamista sekä Valviran rekisteröimistä erikoispätevyydeksi.

Rajattu lääkkeenmäärääminen sisältää oikeuden määrätä apteekista lääkkeitä. Sairaanhoitajalla on myös oikeus lääkemääräyksen uudistamiseen valtakunnallisten hoitosuositusten mukaisesti. Lääkemääräys voidaan antaa vain terveyskeskuksessa hoidettaville potilaille. Rajattu lääkkeenmäärääminen rajoittuu näin julkiseen perusterveydenhuoltoon. Avovastaanoton yksikköjä, joissa sairaanhoitajalla on oikeus määrätä lääkkeitä, ovat sairaanhoitajan vastaanottotoiminta, äitiys-, perhesuunnittelu- ja lastenneuvoloiden toiminta, koulu- ja opiskeluterveydenhuolto, kansanterveystyönä järjestetty työterveyshuolto ja terveyskeskuspäivystys. Lääkkeenmäärääminen edellyttää tässä suosituksessa kuvatun koulutuksen lisäksi terveyskeskuksen vastaavan lääkärin antaman kirjallisen määräyksen. Kirjallisessa määräyksessä todetaan henkilön tehtävät ja niihin liittyen lääkkeenmääräämisen laajuus ja mahdolliset rajaukset. Sosiaali- ja terveysministeriön asetuksella (1088/2010) on annettu potilasturvallisuuden varmistamiseksi tarkemmat säännökset lääkkeiden määräämisestä sekä lääkkeistä ja tautitiloista, jotka kuuluvat rajatun lääkkeenmääräämisen piiriin.

Rajattu lääkkeenmäärääminen ja siihen liittyvä osaaminen edellyttävät korkeakoulutasoista osaamista. Koulutuksen tuottama osaaminen on **vaativuustasolla 7** (tiedot, taidot, pätevyys) joka määritellään tutkintojen ja muiden osaamiskokonaisuuksien viitekehyksestä annetussa valtioneuvoston asetuksessa (120/2017). Koulutus muodostuu kahden koulutusammatin (sairaanhoitaja ja lääkäri) väliin syntyvästä uudesta tehtäväkuvasta, joka laajentaa sairaanhoitajan roolia lisäten vastuuta ja osaamista asiakkaan terveydentilan määrittelystä ja lääkehoidon toteutuksesta. Ammattikorkeakoulututkinnot ja alemmat korkeakoulututkinnot on sijoitettu tasolle 6 ja ylemmät ammattikorkeakoulututkinnot tasolle 7. Lääketieteen lisensiaattikoulutus on tasolla 8.

TAULUKKO 1. Taso 7 oppimistulokset (Euroopan parlamentin ja neuvoston suositus eurooppalaisen tutkintojen viitekehyksen perustamisesta elinikäisen oppimisen edistämiseksi 2008/C 111/01 & VN asetus 120/2017 )

|  |  |  |  |
| --- | --- | --- | --- |
|  | **Tiedot** | **Taidot** | **Pätevyydet** |
| **Level 7**  **Master**  **tason**  oppimistulokset | •pitkälle erikoistuneet, osittain työ- tai opintoalan huippuosaamista vastaavat tiedot, joita käytetään itsenäisen ajattelun ja/tai tutkimuksen perustana alan ja eri alojen rajapintojen tietoihin liittyvien kysymysten kriittinen ymmärtäminen | •erikoistuneet ongelmanratkaisutaidot, joita tarvitaan tutkimuksessa ja/tai innovaatiotoiminnassa uuden tiedon ja toimintatapojen kehittämiseen ja eri alojen tietojen yhdistämiseen. | •monimutkaisten, ennakoimattomien ja uusia strategisia lähestymistapoja vaativien työ- tai opintoympäristöjen johtaminen ja muuttaminen  •vastuun ottaminen ammattialan tietojen ja käytäntöjen kartuttamisesta ja/tai ryhmien strategisen toiminnan arvioinnista |

Osana uudistuksen valmisteluprosessia sosiaali- ja terveysministeriön toimeksiannosta syksyllä 2009 Jyväskylän ammattikorkeakoulu kokosi valtakunnallisen yhteistyöverkoston sairaanhoitajien rajatun lääkkeenmääräämisen koulutuksen suunnittelua varten Oulun seudun ammattikorkeakoulun, Yrkeshögskolan Novian sekä Oulun ja Kuopion yliopiston ja edellä mainittujen alueiden terveyskeskusten toimijoista. Yhteistyöverkosto laati esityksen sairaanhoitajan rajatun lääkkeenmääräämisoikeuden erikoispätevyyden koulutuksen kansallisiksi perusteiksi. Yhteistyöverkoston työn tuloksena syntyneet osaamiskuvaukset (luku 4) ovat tämän koulutuksen perustana. Työskentelyä koulutuksen suunnittelemiseksi jatkettiin syksyllä 2010 laajemmassa ammattikorkeakouluverkostossa yhteistyössä yliopistojen kanssa toukokuisen koulutusta koskevan valtioneuvoston asetusluonnoksen pohjalta sosiaali- ja terveysministeriön ohjauksessa. Koulutuksen yhteiset perusteet laadittiin ensimmäisen kerran 2011 ja ne on päivitetty vuonna 2013 ja 2016. Tämä versio korvaa edellä mainitun. Päivityksen yhteydessä on huomioitu Sosiaali- ja terveysministeriön asettaman asiantuntijaryhmän raportin (STM 2015) ehdotukset koulutuksen kehittämiseksi sekä tehtäväkuvan ja toimintaympäristön laajentamiseksi.

# 2 KOULUTUKSEN JÄRJESTÄMINEN KORKEAKOULUJEN YHTEISTYÖNÄ

Valtioneuvosto on antanut lääkkeen määräämisen edellyttämästä koulutuksesta asetuksen (1089/2010, myöhemmin Koulutusasetus), jonka mukaisesti koulutuksen suunnittelu-, toteutus- ja osaamisen varmistamisvastuussa ovat ammattikorkeakoulut ja yliopistot yhteistyössä. Tämän suosituksen laatimisen tavoitteena on ollut laatia koulutuksen järjestämiselle yhteiset kansalliset perusteet, johon kaikki lääkkeenmääräämistä järjestävät korkeakoulut voivat sitoutua. Sairaanhoitajan lääkkeen määräämistehtävälle, on kansainvälisiä vastineita korkeakoulujen tuottamana osaamisena ja koulutuksena. Koulutuksen suunnittelu ja toteutus edellyttävät ammattikorkeakouluilta ja yliopistoilta uudenlaista yhteistyötä koulutuksen tuottamisessa, sillä uusi tuotettava osaaminen syntyy kahden eri korkeakoulujärjestelmän osaamiset yhdistämällä. Koulutuksen suunnittelussa, toteutuksessa ja osaamisen varmistamisessa keskeisellä sijalla on ammattikorkeakoulujen ja yliopistojen yhteistyö.

**Koulutus muodostuu kahden nykyisen koulutusammatin (sairaanhoitaja ja lääkäri) väliin syntyvästä uudesta tehtäväkuvasta, joka laajentaa hoitotyöntekijän roolia lisäten vastuuta ja osaamista asiakkaan terveydentilan määrittelystä ja lääkehoidon määräämisestä.** Sairaanhoitajan on koulutuksessa hankittava uutta osaamista lääketieteen ja farmakologian osa-alueilta omaan hoitotyön toimintakehykseensä. Lääkkeen määräämisen osaamisen arvioinnissa ja tasossa on lähdetty siitä, että sairaanhoitajan on läpäistävä samoja opintojaksoja samalla osaamisen tasolla kuin lääkäriksi opiskelevien.

Koulutuksen suunnittelussa osalta on lähtökohtana pidetty sitä, että **ihminen on kokonaisuus ja siksi lääkehoidon hoidon aloittaminen ja jatkaminen vaativat kaikkien elintoimintojen tutkimisen ja lääkeaineiden perushallintaa**. Ihmisen elintoiminnot muodostavat järjestelmän, jonka toiminnat ovat jatkuvassa yhteydessä keskenään. Siten hoidon tarpeen määrittelyn ja lääkehoidon tarpeellisuuden arvioinnin tulee aina lähteä koko ihmisen tutkimisesta ja siihen perustuvasta päätöksenteosta (ml. erotusdiagnostiikka). Asiakkaalla voi olla lääkeaineiden vaikutuksiin ja yhteisvaikutuksiin liittyviä muitakin terveydentilan ongelmia kuin rajoitetulla, yksittäisellä alueella olevia. Lääkeaineiden yhteisvaikutukset ja vaikutukset elimistöön on tunnettava laajemmin kuin vain lääkkeen määräämisen kulloinkin erikseen säännellyn oikeuden osalta, jotta lääkehoitoa voidaan toteuttaa turvallisesti ja tarkoituksenmukaisesti.

Koulutuksen kattavuuden ja laajuuden suunnittelussa lähtökohtana on, että **farmakologia laaja-alaisena osaamisena otetaan haltuun kerralla.** Kansainväliset esimerkit muun muassa Englannista antavat viitteitä siitä, että ensin rajoitettua lääkeaineiden listaa on laajennettu muutaman vuoden kuluttua. Mikäli koulutus toteutettaisiin lääkkeen määräämisasetuksen (1088/2010) lääkelistan pohjalta, lääkelistan laajentaminen aiheuttaisi samojen henkilöiden uudelleenkoulutustarpeen muutaman vuoden kuluttua. Kokonaisvaltainen farmakologian koulutus mahdollistaa työvoiman vapaan liikkuvuuden perusterveydenhuollossa sekä työnantajalta toiselle että saman työnantajan palveluksessa tehtävästä toiseen. Koulutusasetus (1089/2010) määrittelee koulutuksen yksiselitteisesti kokonaisvaltaiseksi - ei tehtäväkuvaan tai lääkelistaan sidotuksi.

Lääkkeenmääräämisen koulutuksessa kouluttajina ja osaamisen arvioinnista vastaavina toimivat ammattikorkeakoulujen ja yliopistojen kouluttajat. Kaikilla kouluttajina toimivilla on vähintään ylempi korkeakoulututkinto. Ammattikorkeakoulujen henkilöstöllä on opettajapätevyys ja vähintään kolmen vuoden työkokemus ammattialalta. Asiakastyötä työelämän toimintayksiköissä ohjaa lääkärin ammattia itsenäisesti harjoittamaan oikeutettu laillistettu lääkäri. Lisäkouluttajina voidaan käyttää muita asiantuntijoita. Korkeakouluittain on nimetty koulutukselle vastuuopettajat ja esimiestason vastuuhenkilöt, jotka ovat ohjanneet valmisteluprosessia. Tämän kansallisen suosituksen ovat konkreettisesti laatineet liitteessä 2 luetellut korkeakoulujen vastuuhenkilöt. Verkoston koordinoijana on toiminut asiantuntija Johanna Heikkilä Jyväskylän ammattikorkeakoulusta. Kansalliseen suositukseen koulutuksen perusteista ovat sitoutuneet ammattikorkeakoulut ja yliopistot liitteessä 2 kuvattuina sopimuskumppanuuksina.

# 3 KOULUTUKSEN OPISKELIJAVALINTA

Sairaanhoitajan lääkkeenmääräämisen koulutus on terveydenhuollon ammattihenkilölain (559/1994, muutos 433/2010) mukaiseen erikoispätevyyteen johtava koulutus. Koulutusta säätelee edellä mainitun lain lisäksi valtioneuvoston asetus (1089/2010). Koulutukseen hakeutuvalta henkilöltä edellytetään, että hän on hakukelpoinen edellä mainitun lain ja asetuksen pohjalta.

**Hakukelpoisuus:**

1. **Pätevyys:** Laillistettu sairaanhoitaja tai sairaanhoitajana laillistettu terveydenhoitaja tai kätilö (amk/opistoaste)
2. **Työkokemuksen laatu ja määrä:** Koulutukseen hyväksyttävällä tulee olla viimeisten viiden vuoden ajalta vähintään kolmen vuoden työkokemus sillä tehtäväalueella, jolla hän tulee lääkettä määräämään. (osoitettava työtodistuksessa.) ***STM raportissa 2015 on ehdotettu muutosta Koulutusasetukseen työkokemusvaadetta koskevaan pykälään.***

Verkosto on sopinut yhteisesti seuraavista kaikkia sitovista **valintaperusteista:**

1. **Valintakoe:** Valintakokeeseen kutsutaan kaikki hakukelpoiset. Maksimipistemäärä 50 pistettä.

Valintakoe koostuu

* **farmakologista osaamista kuvaavasta osiosta** (kirjallinen kuulustelu) Valintakokeesta on saatava vähintään 20 pistettä. Valintakoe kirjana on Pelkonen O & Ruskoaho H toim. (uusin painos): Lääketieteellinen farmakologia ja toksikologia. Duodecim, Karisto OY, Hämeenlinna. Sivut 17–108. Tai

Koulu, M.  & Mervaala, E. (toim.) 2013. Farmakologia ja toksikologia. Medicina, Bookwell Oy, Porvoo s. 19-114 tai uusin painos vastaavat sivut

* **lääkelaskujen hallintaa kuvaavasta osiosta** (hyväksytty / hylätty, vähintään neljä viidestä tulee olla oikein).

Valinta tasapistetilanteessa: Tasapistetilanteessa hakijat asetetaan paremmuusjärjestykseen seuraavin perustein: valintakoepisteet ja työkokemuksen pituus tehtäväalueella.

Koulutuksen käynnistyessä hakijan tulee toimittaa koulutuksen käynnistyessä

1. **Ohjauksesta terveydenhuollon toimintayksikössä ja osaamisen näytön arvioinnista vastaavan lääkärin sitoumus:** Työssä tapahtuvaa oppimista ohjaa lääkärin ammattia itsenäisesti harjoittamaan oikeutettu laillistettu lääkäri, joka vastaa opiskelijan välittömästä ohjauksesta ja osallistuu työelämässä tapahtuvan näytön arviointiin.
2. **Työnantajan lausunto, josta käy selville suunniteltu tehtäväkuva ja alustava lääkelista.** Työnantajan suunnittelema alustava sairaanhoitajan rajattuun lääkkeenmääräämiseen liittyvä tehtäväkuva, josta käy ilmi suunniteltu lääkelista.

# 

# 4 KOULUTUKSEN OSAAMISTAVOITTEET

Rajatun lääkkeenmääräämisen erikoispätevyyden edellyttämän **koulutuksen tavoitteet** ovat asetuksen (VN A 1089/2010 3§) mukaan seuraavat: Rajatun lääkkeenmääräämisen erikoispätevyyden edellyttämä koulutuksen tulee antaa sairaanhoitajalle sekä sairaanhoitajana laillistetulle terveydenhoitajalle ja kätilölle valmiudet määrätä apteekista hoidossa käytettäviä lääkkeitä hoitamilleen potilaille, seurata ja arvioida hoidon vaikutuksia sekä noudattaa lääkkeen määräämisestä annettuja säännöksiä, potilasturvallisuuden vaatimuksia ja yleisesti hyväksyttyjä hoitokäytäntöjä. Lisäksi koulutuksen on annettava valmiudet työskentelyyn moniammatillisessa yhteistyössä sekä valmiudet arvioida ja kehittää ammatillista osaamista ja lääkkeen määräämisen käytäntöjä.

Erikoispätevyys muodostuu seuraavista **kompetensseista** (pätevyyksistä):

* eettinen ja juridinen osaaminen
* kliinisen tutkimisen ja terveydentilan arvioinnin osaaminen
* näyttöön perustuva päätöksenteko osaaminen
* lääkehoitoon liittyvä osaaminen

Koulutuksen käynyt sairaanhoitaja osaa (STM toimeksianto 2010)

* tunnistaa oman ammatillisen osaamisensa ja vastuualueensa rajat rajatussa lääkkeenmääräämisessä sekä noudattaa lääkkeenmääräämisestä annettuja säädöksiä ja potilasturvallisuuden vaatimuksia
* soveltaa itsenäisessä rajatussa lääkkeenmääräämisessä tarvittavia laaja-alaisia ja edistyneitä tutkittuun tietoon perustuvia menetelmiä potilaan hoidontarpeen arvioinnissa, diagnosoinnissa, hoitotyön toteuttamisessa sekä hoidon vaikutusten seurannassa ja arvioinnissa
* itsenäisesti soveltaa, yhdistää ja kriittisesti arvioida kliinisessä hoitotyössä kliinisen lääketieteen, tautiopin, farmakologian ja reseptiopin tietoja rajatuksi lääkkeen määräämiseksi sekä potilaan lääkehoidon turvalliseksi toteuttamiseksi moniammatillisen tiimin jäsenenä
* kriittisesti arvioida ja jatkuvasti kehittää lääkkeen määräämiseen liittyvää osaamistaan ja työyhteisön toimintatapoja potilaiden lääkehoidossa moniammatillisen tiimin jäsenenä.

Seuraavassa yksityiskohtaisemmat kompetenssien **osaamiskuvaukset** (STM toimeksianto 2010), joita on kehitetty vastaamaan paremmin asetuksen tavoitteita ja EQF tasoa 7.

***Eettinen ja juridinen osaaminen***

* noudattaa omaan ammattitoimintaansa, potilaan hoitamiseen ja lääkkeen määräämiseen liittyviä lakeja, asetuksia ja säädöksiä
* tunnistaa lääkkeen määräämiseen liittyvän oman tehtäväalueensa ja osaamisensa rajat ja vastuun sekä konsultoi muita ammattihenkilöitä tarvittaessa
* toimia eettisesti korkeatasoisesti lääkkeitä määrätessään
* kykenee arvioimaan omaa osaamistaan ja päivittää säännöllisesti tehtäväalueensa diagnostiikkaan ja uusiin lääkeaineisiin liittyviä tietojaan ja taitojaan

***Kliinisen tutkimisen ja terveydentilan arvioinnin osaaminen***

* soveltaa edistyneitä tietojaan anatomiasta, fysiologiasta ja patofysiologiasta määrätessään lääkkeitä
* hallitsee keskeisten elintoimintojen osalta strukturoidun anamneesin teon ja potilaan kliinisen tutkimisen rajatun lääkkeen määräämisen toteuttamiseksi
* tunnistaa, arvioi ja tekee johtopäätöksiä potilaan sen hetkisestä terveydentilasta ja sairauden vakavuusasteesta tehtäväalueellaan
* tunnistaa oman osaamisensa rajoitukset ja konsultoi muita ammattihenkilöitä tarvittaessa
* dokumentoi päätöksenteon perustana olevan anamneesin, kliiniset löydökset, diagnoosin ja jatkotoimenpiteet tehtäväalueellaan

***Näyttöön perustuva päätöksenteko-osaaminen***


* perustaa kliinisen päätöksenteon (erotusdiagnostiikka) tehtäväalueellaan potilaan anamneesiin, kliiniseen tutkimukseen sekä tarvittaessa laboratoriotutkimuksiin
* soveltaa monitieteellistä tutkimusnäyttöön perustuvaa tietoa lääkkeen määräämistä toteuttaessaan ja sitä kehittäessään
* arvioi potilaan terveydentilaa ja hoidon kiireellisyyttä ja niihin liittyvää lääkehoidon tarvetta sekä suunnittelee hoidon ja jatkohoidon ja konsultoi muita ammattihenkilöitä tarvittaessa
* toimii tehtäväalueellaan näyttöön perustuvien hoitosuosituksien ja – käytäntöjen mukaisesti
* hallitsee lääkkeenmääräämisen tehtäväalueen terveyden edistämisen, sairauksien ennaltaehkäisyn, hoidon, ohjauksen ja seurannan hoitajavastaanotolla
* varmistaa tiedonkulun kirjaten ja raportoiden systemaattisesti lääkehoidon ja siihen liittyvän hoitotyön toteutuksen

***Lääkehoitoon liittyvä osaaminen***

* kykenee lääkkeitä valitessaan soveltamaan tehokkaan, turvallisen, taloudellisen ja tarkoituksenmukaisen lääkehoidon periaatteita
* hallitsee farmakologian ja lääkeainetoksikologian perusteet ja kykenee soveltamaan niitä työssään
* ymmärtää ja kuvaa lääkeaineiden vaiheet elimistössä, niihin vaikuttavat tekijät sekä vaikutuskohteet elimistössä
* hallitsee tärkeimpien lääkeaineryhmien vaikutusmekanismit, hoidollisen käytön perusteet sekä lääkkeisiin liittyvät haitta- ja yhteisvaikutukset
* tuntee yksilöllisen lääkehoidon vaatimukset ja periaatteet sekä osaa analysoida lääkkeiden valintaa, niiden annokseen ja hoidon toteuttamiseen vaikuttavia tekijöitä farmakologian perustietoja soveltaen
* tunnistaa ja ohjaa edelleen lääkehoidon kokonaisarviointia tarvitsevat potilaat
* noudattaa lääkemääräysten kirjoittamisesta annettuja ohjeita ja säädöksiä ja osaa kirjoittaa reseptin oikein
* tuntee lääkkeiden korvattavuudesta annetut lait, asetukset ja määräykset
* tunnistaa ja ennakoi lääkehoidon ongelmatilanteita ja riskejä, rekisteröi poikkeamat sekä kehittää riskien- ja laadunhallintaa.

# 5 KOULUTUKSEN OPINTOKOKONAISUUDET, KESKEISET SISÄLLÖT JA PAKOLLINEN KIRJALLISUUS

Sairaanhoitajan lääkkeenmääräämisen koulutuksen opintokokonaisuudet on suunniteltu ja toteutetaan ammattikorkeakoulujen ja yliopistojen yhteistyönä. Koulutus on rakennettu koulutuskokonaisuudeksi siten, että teoreettista opiskelua tukee käytännön opiskelu terveydenhuollon toimintayksikössä. Nämä muodostavat suunnitelmallisen prosessiluonteisen kokonaisuuden, joka tähtää koulutuksen osaamisvaatimusten täyttymiseen. Koulutuksen laajuus on vähintään 45 op ja siitä vähintään 20 opintopistettä koostuu farmakologian, reseptiopin, kliinisen lääketieteen ja tautiopin opinnoista. Koulutuksen mitoituksen perusteena 1 opintopiste (op) on 27 työtuntia.



KUVIO 1. Koulutuksen opintokokonaisuudet ja opintojen eteneminen

TAULUKKO 2. Koulutuksen opintokokonaisuudet ja erikoispätevyyden osaamisalueet

|  |  |  |  |  |
| --- | --- | --- | --- | --- |
| **Opintokokonaisuudet** | **Eettinen ja juridinen**  **osaaminen** | **Kliinisen tutkimisen ja terveydentilan arvioinnin osaaminen** | **Näyttöön perustuva päätöksenteko osaaminen** | **Lääkehoitoon liittyvä osaaminen** |
| **5.1 Lääkehoidon eettinen ja juridinen tietoperusta hoitotyössä** | **\*** |  |  | **\*** |
| **5.2 Kliininen tutkiminen, päätöksenteko ja hoitotyön toteuttaminen** | **\*** | **\*** | **\*** | **\*** |
| **5.3 Farmakologia ja lääkkeen määrääminen** |  |  |  | **\*** |
| **5.4 Turvallinen lääkehoito asiakastilanteissa** | **\*** | **\*** | **\*** | **\*** |

**5.1 Lääkehoidon eettinen ja juridinen tietoperusta hoitotyössä 4−5 op**

**Osaamistavoitteet:**

* soveltaa omaan ammattitoimintaansa, potilaan hoitamiseen ja lääkkeen määräämiseen liittyviä lakeja, asetuksia ja säädöksiä sekä ammattieettisiä periaatteita
* tunnistaa lääkkeen määräämiseen liittyvän tehtäväalueensa ja osaamisensa rajat ja vastuun sekä konsultoi muita ammattihenkilöitä tarvittaessa
* toimii eettisesti korkeatasoisesti lääkkeitä määrätessään
* kykenee arvioimaan omaa osaamistaan ja päivittää säännöllisesti tehtäväalueensa diagnostiikkaan ja uusiin lääkeaineisiin liittyviä tietojaan ja taitojaan
* tunnistaa ja ennakoi lääkehoidon ongelmatilanteita ja riskejä, rekisteröi poikkeamat sekä kehittää riskien- ja laadunhallintaa.

**Keskeiset sisällöt:**

* lääkkeen määräämistä säätelevät lait, asetukset ja säädökset
* ammatilliset arvot, etiikka ja vastuullisuus
* sairaanhoitajan tehtäväalue ja asiantuntijuus lääkkeenmääräämisessä
* lääkehoidon turvallinen toteuttaminen ja riskien hallinta lääkehoidossa
* laadunvarmistus lääkehoidossa
* lääkkeiden määräämiseen liittyvä yhteiskuntavastuu sekä väestön terveyden edistäminen

**Käytettävät opetusmenetelmät, opintojakson toteutus ja arviointi päätetään ja dokumentoidaan korkeakoulukohtaisesti.**

**Pakollinen kirjallisuus:**

Adams, J. 2011. Nurse prescribing ethics and medical marketing. Nursing Standard 25(29), 62-66. 7 s. <http://journals.rcni.com/doi/pdfplus/10.7748/ns2011.03.25.29.62.c8405>

Gielen, SC., Dekker, J., Francke, AL., Mistiaen, P & Kroezen, M. 2014. The effects of nurse prescribing: A systematic review. International Journal of Nursing Studies 51(7), 1048–1061. 14 s <http://nvl002.nivel.nl/postprint/PPpp5186.pdf>

**Lait, asetukset, säädökset ja ohjeet liittyen sairaanhoitajan lääkkeenmääräämisen tehtävään**

**Linden-Lahti, C., Airaksinen, P. Pennanen, P. & Käyhkö, K. 2009. Vakavat lääkityspoikkeamat potilasturvallisuuden haasteena. Suomen Lääkärilehti 64(41), 3429−3434. 5 s.** [**http://www.fimnet.fi/cl/laakarilehti/pdf/2009/SLL412009-3429.pdf**](http://www.fimnet.fi/cl/laakarilehti/pdf/2009/SLL412009-3429.pdf)

Sosiaali- ja terveysministeriö. 2017. Valtioneuvoston periaatepäätös Potilas- ja asiakasturvallisuusstrategia 2017–2021. 14 s. <http://julkaisut.valtioneuvosto.fi/bitstream/handle/10024/80352/09_2017_Potilas-%20ja%20asiakasturvallisuusstrategia%202017-2021_suomi.pdf?sequence=1>

**Terveyden ja hyvinvoinnin laitos. 2016. Turvallinen lääkehoito. Opas lääkehoitosuunnitelman tekemiseen sosiaali- ja terveydenhuollossa. Ohjaus 14/2015, kappaleet 1-7, 9, 12-16. 85 s.**

**Terveyden ja hyvinvoinnin laitos. 2011. Potilasturvallisuusopas. Potilasturvallisuuslainsäädännön ja -strategian toimeenpanon tueksi. JuvenesPrint – Tampereen yliopistopaino, Tampere. 45 s.**

White, CS. 2011. Advanced Practice Prescribing: Issues and Strategies in Preventing Medication Error. Journal of Nursing Law 14(3/4), 120-127. 8 s.

Weeks G, George J, Maclure, C & Stewart D. 2016. Non-medical prescribing versus medical prescribing for acute and chronic disease management in primary and secondary care. Cochrane Database Systematic Reviews 22;11:CD011227. 32 s. <https://openair.rgu.ac.uk/bitstream/handle/10059/2066/WEEKS%202016%20Non-medical%20prescribing%20versus%20medical%20prescribing%20%5BReview%5D.pdf?sequence=3&isAllowed=y>

**5.2 Kliininen tutkiminen, päätöksenteko ja hoitotyön toteuttaminen 15 op**

**Osaamistavoitteet:**

* tunnistaa oman tehtäväalueensa ja osaamisensa rajat ja vastuun sekä konsultoi muita ammattihenkilöitä tarvittaessa
* soveltaa edistyneitä tietojaan anatomiasta, fysiologiasta ja patofysiologiasta määrätessään lääkkeitä
* hallitsee keskeisten elintoimintojen osalta strukturoidun anamneesin teon ja potilaan kliinisen tutkimisen rajatun lääkkeen määräämisen toteuttamiseksi
* osaa tunnistaa, arvioida ja tehdä johtopäätöksiä potilaan sen hetkisestä terveydentilasta ja sairauden vakavuusasteesta tehtäväalueellaan
* osaa dokumentoida päätöksenteon perustana olevan anamneesin, kliiniset löydökset, diagnoosin ja jatkotoimenpiteet tehtäväalueellaan
* perustaa kliinisen päätöksenteon (erotusdiagnostiikka) tehtäväalueellaan potilaan anamneesiin, kliiniseen tutkimukseen sekä tarvittaessa laboratoriotutkimuksiin
* toimii tehtäväalueellaan näyttöön perustuvien hoitosuosituksien ja – käytäntöjen mukaisesti
* hallitsee lääkkeenmääräämisen tehtäväalueen terveyden edistämisen, sairauksien ennaltaehkäisyn, hoidon, ohjauksen ja seurannan hoitajavastaanotolla
* osaa tunnistaa ja ohjata edelleen lääkehoidon kokonaisarviointia tarvitsevat potilaat
* päivittää säännöllisesti tehtäväalueensa diagnostiikkaan ja uusiin lääkeaineisiin liittyviä tietojaan ja taitojaan

**Keskeiset sisällöt:** Sisältää koulutusasetuksessa määriteltyjä **tautiopin ja kliinisen lääketieteen opintoja 5-9 op**

* sydän – ja verisuonisairauksien hoidosta: Metabolinen oireyhtymä, kohonneen verenpaineen hoito, sepelvaltimotaudin hoito, kroonisen sydämen vajaatoiminnan hoito, eteisvärinä
* keuhkosairauksista astman hoito ja COPD:n hoito
* tule-sairaudet
* neurologisten sairauksien hoito
* ruuansulatuselinten tautien hoito
* diabeteksen hoito, hypotyreoosin hoito
* kuumeisen lapsen hoito
* seuraavien infektiosairauksien hoito sekä aikuis- että lapsipotilaalla: VTI, ylä- ja alahengitysteiden infektiot, korvatulehdus, sivuontelotulehdus, silmätulehdus, rintatulehdus, esinahantulehdus
* sukupuolitaudit ja gynekologiset infektiot
* terveyden edistäminen: Rokotukset ja raskauden ehkäisy
* erityiskysymyksiä: mielenterveyteen ja päihteiden käyttöön liittyvien asioiden huomiointi, ikääntyminen, raskaus, lapsipotilas, kivunhoito
* potilaan haastattelu ja tilan arvioiminen (anamneesi)
* nykytila (status), potilaanterveydentilan kokonaisvaltainen tutkiminen elinjärjestelmittäin
* näyttöön perustuva toiminta: systemaattinen tiedonhaku, arviointi ja hoitosuositukset
* päätöksentekoprosessi kliiniseen tutkimiseen ja näyttöön perustuen moniammatillisessa työryhmässä
* potilaan terveyden edistäminen, sairauksien ennaltaehkäisy ja seuranta
* potilaan lääkehoidon ohjaus ja lääkehoitoon sitoutumisen edistäminen
* rakenteinen, sähköinen kirjaaminen ja (statuslöydöksen) potilaan tilan kuvaaminen, e-reseptit

**Käytettävät opetusmenetelmät, opintojakson toteutus ja arviointi päätetään ja dokumentoidaan korkeakoulukohtaisesti.**

**Pakollinen kirjallisuus:**

Bickley, L . & Szilagyi, P. 2011. Bates`Guide to Physical Examination and History Taking 11th ed. Lippincott.

Dimitrow, M., Leikola, S., Kivelä, S.-L., Airaksinen, M., Mykkänen, S. & Puustinen, J. 2013. Iäkkäiden hoidossa vältettävät lääkkeet: katsaus suosituksiin. Lääketieteellinen Aikakauskirja Duodecim 129(11):1159-66. 7s. <http://www.terveysportti.fi/xmedia/duo/duo11010.pdf>

Holopainen, A., Junttila, K., Jylhä, V., Korhonen, A., Seppänen, S. 2013. Johda näyttö käyttöön hoitotyössä. Helsinki, Fioca. Kappale 3, sivut 79-117. 38 s.

Hannuksela, M., Peltonen, S., Reunala, T. & Suhonen R. (toim.) Ihotaudit. Kustannus Oy Duodecim. 2., 596 s (kuvia 420 s) http://www.oppiportti.fi/op/opk04555

Renko M & Keinänen-Kiukaanniemi S. 2016. Kuumeinen lapsi. Lääkärin käsikirja. Terveysportti. Kustannus Oy Duodecim.

**Kivelä, S. & Räihä, I. 2007. Iäkkäiden lääkehoito. Kapseli.** [**https://www.fimea.fi/docments/160140/753095/17702\_julkaisut\_Kapseli35.pdf**](https://www.fimea.fi/docments/160140/753095/17702_julkaisut_Kapseli35.pdf) **20s.**

**Kumpusalo, E., Ahto, M., Eskola, K., Keinänen-Kiukaanniemi, S., Kosunen, E., Kunnamo, I., Lohi, J. (toim.) 2005. Yleislääketiede, Yleislääketiede, soveltuvin osin. luvut 1,3, 10 131s**

**KÄYPÄHOITO-SUOSITUKSET: Vuosittain erikseen määriteltävät tehtäväkuvaan liittyvät suositukset.** [**www.kaypahoito.fi**](http://www.kaypahoito.fi) **n 400-500 s**

**Mikrobilääkesuositus 2016. Lääkärin tietokanta. Terveysportti. Kustannus Oy Duodecim. 5 s**

Nuutinen, J.(toim.) 2012. Korva, nenä ja kurkkutaudit sekä foniatrian perusteet. Korvatieto Oy, soveltuvin osin.

**Rokottaminen aihesivusto.** [**https://www.thl.fi/fi/web/rokottaminen**](https://www.thl.fi/fi/web/rokottaminen)

Saha, H., & Mäkelä, S. 2014. Munuaisten vajaatoiminta vaikuttaa lääkeannosteluun. Suomen Lääkärilehti 9(69), 628 – 633. 6 s. [**http://www.laakarilehti.fi/files/nostot/2014/nosto9\_1.pdf**](http://www.laakarilehti.fi/files/nostot/2014/nosto9_1.pdf)

**Saha, H., Salonen, T., Sane, T. toim. 2015. Potilaan tutkiminen. Duodecim, Gummerus, Jyväskylä. 310s.**

Syväoja, P. & Äijälä, O. 2009. Hoidon tarpeen arviointi. Helsinki: Tammi (koko kirja) 248 s

Vauhkonen, I. & Holmström,P**.** 2014. Sisätaudit. WSOY. 4-5. painos.

Vänskä, K. 2012. Ohjauksen osaajat – miten he sen tekevät? Jyväskylän ammattikorkeakoulun julkaisuja 132. Sivut 13-36 ja 55-116. 84 s.

Muu kirjallisuus

Kosonen, A., Saikko, S., Alanen, P. & Jormakka, J.2016. Oireista työdiagnoosiin. SanomaPro.

**5.3 Farmakologia ja lääkkeen määrääminen 11−15 op**

**Osaamistavoitteet:**

* kykenee lääkkeitä valitessaan ja määrätessään soveltamaan tehokkaan, turvallisen, taloudellisen ja tarkoituksenmukaisen lääkehoidon periaatteita
* hallitsee farmakologian ja lääkeainetoksikologian perusteet ja kykenee soveltamaan niitä työssään
* ymmärtää ja kuvaa lääkeaineiden vaiheet elimistössä, niihin vaikuttavat tekijät sekä vaikutuskohteet elimistössä
* hallitsee tärkeimpien lääkeaineryhmien vaikutusmekanismit, hoidollisen käytön perusteet sekä lääkkeisiin liittyvät haitta- ja yhteisvaikutukset
* tuntee yksilöllisen lääkehoidon vaatimukset ja periaatteet sekä osaa analysoida lääkkeiden valintaan, niiden annokseen ja hoidon toteuttamiseen vaikuttavia tekijöitä farmakologian perustietoja soveltaen
* osaa tunnistaa ja ohjata edelleen lääkehoidon kokonaisarviointia tarvitsevat potilaat

**Keskeiset sisällöt**

* yleisfarmakologia: farmakodynamiikka ja farmakokinetiikka: lääkeaineiden vaiheet elimistössä ja niihin vaikuttavat tekijät, lääkeaineiden vaikutustavat ja -kohteet elimistössä
* lääkehoidon erityiskysymyksiä: yksilöllisen lääkehoidon periaatteet ja merkitys
* tärkeimpien lääkeaineryhmien käyttö sairauksien hoidossa
* lääkeaineryhmien tärkeimpien edustajien ominaisuudet
* kliininen toksikologia
* selkeä ja yksiselitteinen resepti
* lainsäädännön ja ohjeiden soveltaminen reseptin kirjoittamisessa ja uusimisessa
* lääkevaihto, viitehintajärjestelmä ja lääkkeiden korvattavuuteen liittyvät lait, asetukset ja määräykset
* lääkkeiden valintaan, annokseen ja hoidon toteuttamiseen vaikuttavia tekijöitä farmakologian perustietoja soveltaen
* tavallisimpia lääkehoidon ongelmatilanteita
* yksilöllisen lääkehoidon periaatteet, lääkehoidon monitorointi
* keskeisten terapiaryhmien lääkehoito ja lääkehoidon erityiskysymyksiä

**Käytettävät opetusmenetelmät, opintojakson toteutus ja arviointi päätetään ja dokumentoidaan korkeakoulukohtaisesti.**

**Pakollinen kirjallisuus:**

**Pelkonen, O. & Ruskoaho, H. (toim.) Lääketieteellinen farmakologia ja toksikologia. Kustannus Oy Duodecim, Uusin painos soveltuvin osin. TAI**

**Koulu, M.  & Mervaala, E. (toim.) Farmakologia ja toksikologia. Medicina, Bookwell Oy, Porvoo. Uusin painos soveltuvin osin  TAI**

**Neuvonen, PJ. Himberg, J-J., Huupponen, R., Kivistö K. & Ylitalo P. (toim.) Kliininen farmakologia ja lääkehoito. Kandidaattikustannus Oy, Uusin painos soveltuvin osin**.

Ajantasainen lainsäädäntö, joka liittyy lääkkeen määräämiseen ja toimittamiseen:

**Lääkelaki siltä osin, miten liittyy viitehintajärjestelmään 37a§, 57 b§.**

**STM:n asetus lääkkeen määräämisestä (1088/2010)**

**Fimean määräys (2/2016) Lääkkeiden toimittaminen**

[**Laki sähköisestä lääkemääräyksestä (61/2007)**](https://moodle.uef.fi/mod/url/view.php?id=366050) **ja**

[**Asetus sähköisestä lääkemääräyksestä (485/2008)**](https://moodle.uef.fi/mod/url/view.php?id=366060)

**5.4 Turvallinen lääkehoito asiakastilanteissa 10−15 op**

**Osaamistavoitteet:**

* noudattaa omaan ammattitoimintaansa, potilaan hoitamiseen ja lääkkeen määräämiseen liittyviä lakeja, asetuksia ja säädöksiä
* tunnistaa lääkkeen määräämiseen liittyvän tehtäväalueensa ja osaamisensa rajat ja vastuun sekä konsultoi muita ammattihenkilöitä tarvittaessa
* toimii eettisesti korkeatasoisesti lääkkeitä määrätessään
* dokumentoi päätöksenteon perustana olevan anamneesin, kliiniset löydökset, diagnoosin ja jatkotoimenpiteet tehtäväalueellaan
* arvioi potilaan terveydentilaa ja hoidon kiireellisyyttä ja niihin liittyvää lääkehoidon tarvetta sekä suunnittelee hoidon ja jatkohoidon ja konsultoi muita ammattihenkilöitä tarvittaessa
* osaa lääkkeen määräämisen tehtäväalueellaan kliinisen päätöksenteon (erotusdiagnostiikka), perustaen sen potilaan anamneesiin, kliiniseen tutkimukseen sekä tarvittaessa laboratoriotutkimuksiin
* soveltaa monitieteellistä tutkimusnäyttöön perustuvaa tietoa lääkkeen määräämistä toteuttaessaan ja sitä kehittäessään
* toimii tehtäväalueellaan näyttöön perustuvien hoitosuosituksien ja – käytäntöjen mukaisesti
* hallitsee lääkkeenmääräämisen tehtäväalueen terveyden edistämisen, sairauksien ennaltaehkäisyn, hoidon, ohjauksen ja seurannan hoitajavastaanotolla
* varmistaa tiedonkulun kirjaten ja raportoiden systemaattisesti lääkehoidon ja siihen liittyvän hoitotyön toteutuksen

**Keskeinen sisältö:**

* hoidon tarpeen ja kiireellisyyden arviointi
* näyttöön perustuvat hoitosuositukset
* terveyden edistäminen ja sairauksien ennaltaehkäisy
* sairauksien hoito ja seuranta
* lääkehoidonohjaus ja lääkehoitoon sitoutumisen edistäminen
* sairaanhoitajan itsenäinen päätöksenteko lääkkeenmääräämisessä
* dokumentointi ja raportointi

Tämä opintokokonaisuus on pääosin työssä tapahtuvaa oppimista, jossa edistetään oman uuden tehtäväkuvan muotoutumista. Tämän opintojakson aikana toteutetaan työssä tapahtuva osaamisen näyttö. Työssä tapahtuvaa oppimista ohjaa asiakastyön osalta lääkärin ammattia itsenäisesti harjoittamaan oikeutettu laillistettu lääkäri, joka vastaa opiskelijan välittömästä ohjauksesta ja osallistuu työelämässä tapahtuvaan näytön arviointiin.

**Käytettävät opetusmenetelmät, opintojakson toteutus ja arviointi päätetään ja dokumentoidaan korkeakoulukohtaisesti.**

**Pakollinen kirjallisuus:**

Opiskelija etsii uusinta omaan työhönsä liittyvää kirjallisuutta ja osoittaa siihen perehtyneisyytensä.

# 6 KOULUTUKSEN TOTEUTTAMINEN JA JÄRJESTELYT

Sairaanhoitajien lääkkeenmääräämisen koulutusta toteutetaan korkeakoulukohtaisilla opetussuunnitelmilla, jotka pohjautuvat valtakunnallisen korkeakouluverkoston laatimaan yhteiseen suositukseen koulutuksen perusteista. Suositukset koulutuksen perusteista on laadittu Sosiaali- ja terveysministeriön ohjauksessa ja ne perustuvat lakiin terveydenhuollon ammattihenkilöistä (559/1994, muutos 433/2010), sosiaali- ja terveysministeriön asetukseen lääkkeen määräämisestä (1088/2010) ja valtioneuvoston asetukseen lääkkeen määräämisen edellyttämästä koulutuksesta (1089/2010). Koulutus on suunniteltu, ja se toteutetaan ammattikorkeakoulujen ja yliopistojen yhteistyönä. Korkeakoulujen välisestä yhteistyöstä laaditaan tarvittavat sopimukset ennen koulutustoteutusten käynnistymistä. Koulutus toteutetaan monimuotoisilla opetusmenetelmillä ja järjestelyillä, ottaen huomioon alueelliset tarpeet ja mahdollisuudet sekä aikuisoppimisen erityispiirteet.

Sairaanhoitajan lääkkeenmääräämisen koulutuksen tavoitteena on tuottaa rajatun lääkkeenmääräämisen erikoispätevyyteen vaadittava osaaminen. Koulutuksessa korostuu teoreettisten opintojen lisäksi työpaikalla tapahtuva ohjattu oppiminen. Koulutuksen aikana luodaan tiivis kehittämis- ja oppimisyhteistyö koulutettavien sairaanhoitajien, ohjaavien lääkäreiden ja toteuttavien korkeakoulujen välille. Terveydenhuollon toimintayksiköissä tapahtuvaa oppimista ohjaa terveyskeskuksissa laillistettu lääkäri. Ohjausta koskevat sopimukset tehdään ammattikorkeakoulun ja terveydenhuollon toimipisteen kanssa. Sopimukseen sisällytetään tieto työssä tapahtuvaa opiskelua ohjaavasta lääkäristä ja hänen tehtävistään.

Korkeakoulutusta ohjaavien säädösten mukaan opiskelija saa ammattikorkeakoulun tai yliopiston päätöksen mukaisesti lukea hyväkseen muussa kotimaisessa tai ulkomaisessa korkeakoulussa taikka muussa oppilaitoksessa suorittamiaan opintoja sekä korvata tutkintoon kuuluvia opintoja muilla samantasoisilla opinnoilla. Opiskelija saa ammattikorkeakoulun tai yliopiston päätöksen mukaisesti lukea hyväkseen sekä korvata koulutukseen kuuluvia opintoja myös muulla tavoin osoitetulla osaamisella. (Yliopistolaki 24.7.2009/558 44§, Ammattikorkeakoululaki 14.11.2014/932, 37 §). Mikäli opiskelijaksi valitulla henkilöllä on lääkkeenmääräämiseen liittyvää korkeakoulutasoista koulutusta tai osaamista aikaisemmin hankittuna, ne voidaan kunkin korkeakoulun hyväksilukemisen käytäntöjä noudattaen lukea osaksi rajatun lääkkeenmääräämisen erikoispätevyyden edellyttämää koulutusta. Korkeakoulujen yleisiin käytäntöihin sisältyy opiskelijan hyväksiluvun hakeminen korkeakoulun lomakkeella, johon liitetään suoritettujen opintojen todistus, sisällöt sekä reflektio osaamisesta suhteessa tavoitteisiin sekä mahdollinen näyttö. Opintojakson vastuuopettaja arvioi osaamisen suhteessa opintojakson tavoitteisiin ja tekee päätöksen hyväksymisestä tai hylkäämisestä kokonaan tai osittain. Todistuksen antava korkeakoulu vastaa osaamisen arvioinnista ja hyväksilukemisesta.

# 7 ERIKOISPÄTEVYYDEN EDELLYTTÄMÄN OSAAMISEN VARMENTAMINEN

Ammattikorkeakoulut ja yliopistot toimivat yhteistyössä osaamisen varmentamisessa (A 1089/2010, §5). Koulutuksen tuottamaa osaamista arvioidaan koulutuksen aikana ja sen lopussa osaamisen näytöillä. Koulutusasetuksen mukaisesti osaamisen näyttöön kuuluvat vähintään valtakunnallinen kirjallinen koe ja työelämässä tapahtuva näyttö. Näytöissä opiskelija osoittaa osaamisen EQF-tason 7 kompetensseista johdettujen erikseen määriteltyjen kansallisten arviointikriteerien mukaisesti, jotka perustuvat koulutuksen osaamisvaatimuksiin. Osaaminen kuvataan tietoina, taitoina ja pätevyytenä, jotka arvioidaan arviointikriteerien mukaisesti hyväksytty tai hylätty.

**Koulutuksen aikana varmistetaan osaaminen lääkkeen määräämisen osaamisalueilta vähintään seuraavasti:**

1. **Kliininen tutkimisen, päätöksenteon ja hoitotyön toteuttamisen osaamisen varmentaminen:**

Standardoitu kliininen potilaskoe, eli ”Objective structured clinical examination” (OSCE). OSCE suoritetaan oikean kaltaisissa standardoidussa vastaanottotilanteissa, joissa käytetään näyttelijäpotilaita (esim. sairaanhoitajaopiskelijoita). Siinä arvioidaan sairaanhoitajan toimimista käytännön tilanteessa: vuorovaikutustaitoja, kliinisten tietojen ja taitojen soveltamista potilastilanteessa, hoidon tarpeen arviointia ja hoidosta päättämistä sekä ongelmanratkaisukykyä. Kliinisen osaamisen arviointi perustuu kliinisen tutkimisen, päätöksentekoon ja hoitotyön toteuttamisen osaamisvaatimuksiin. Arvioidaan erikseen määriteltyjen arviointikriteerien perusteella hyväksytty/hylätty. Jokainen opiskelija ratkaisee vähintään kolme (3) kliinistä hoito- tai potilastapausta. Potilastapauksista vähintään yksi on arvottu ja kaksi on opiskelijan suunnitellun lääkkeen määräämisen tehtäväalueelta. Arvioinnin suorittavat korkeakoulun opettajat.

1. **Farmakologisen osaamisen varmentaminen:**

Farmakologisen osaamisen varmentamisessa toimivat ne kirjalliset kokeet tai kuulustelut, jotka järjestetään lääketieteen opiskelijoille yliopistojen lääketieteellisissä tiedekunnissa tai farmakologian laitoksilla. Arviointiperusteet ovat samat kuin lääketieteen opiskelijoilla.

**Koulutusasetuksen mukainen lääkkeenmääräämisen osaamisen näyttö koostuu seuraavista:**

1. **Työelämässä tapahtuva näyttö:**

Työpaikalla tapahtuvan oppimisen aikana opiskelija pitää tapauspäiväkirjaa, johon hän kuvaa kahdentoista (12) asiakkaan tai potilaan lääkkeen määräämiseen liittyvän päätöksentekoprosessin. Työpaikalla opiskelija käy lääkäriohjaajansa kanssa keskustelua ja saa palautetta jatkuvasti potilaan hoidon edetessä. Kuvaukset arvioivat ohjaava lääkäri yhteistyössä kouluttajien kanssa. Hyväksytty suoritus on 12 hyväksyttyä asiakastapausta, jotka arvioitu erikseen määriteltyjen osaamisvaatimusten suhteen arviointikriteerien (vastaa vaatimuksia, vaatii lisäystä/korjausta tai hylätty) mukaisesti.

1. **Valtakunnallinen kirjallinen koe:**

Valtakunnallinen kirjallinen koe suunnitellaan ja toteutetaan ammattikorkeakoulujen ja yliopistojen yhteistyönä. Koe koostuu seuraavista osaamista mittaavista osioista: eettinen ja juridinen osaaminen, kliinisen tutkimisen ja terveydentilan arvioinnin osaaminen, näyttöön perustuva päätöksenteko osaaminen ja lääkehoitoon liittyvä osaaminen. Kullekin osiolle laaditaan erikoispätevyyden osaamisvaatimusten perusteella arviointikriteerit. Yhteisten perusteiden kirjallisuudessa on boldattuna kirjalliseen kokeeseen tuleva pakollinen materiaali.

# 8 KOULUTUKSEN LAADUNVARMISTUS

Sairaanhoitajan lääkkeenmääräämisen koulutuksen laadunvarmistuksen keskeisiä elementtejä ovat sosiaali- ja terveysministeriön asettama asiantuntijaryhmä, koulutusta antavien korkeakoulujen muodostama korkeakouluverkoston toiminta ja sen yhteisesti laatima koulutuksen kansalliset perusteet, korkeakoulujen laadunvarmistusjärjestelmät ja niiden mukainen toiminta sekä todistus.

Koulutuksen tuottaman osaamisen varmentamista ja koulutuksen arviointia ja kehittämistä varten sosiaali- ja terveysministeriö asettaa asiantuntijaryhmän. Asiantuntijaryhmässä on koulutusasetuksen 10 §:n mukaisesti terveydenhuolto- ja opetusviranomaisten, koulutusta antavien korkeakoulujen, terveyspalvelujärjestelmän sekä muiden asiantuntijatahojen edustus.

Valtioneuvoston asetus velvoittaa kaikki koulutusta toteuttavat korkeakoulut, ammattikorkeakoulut ja yliopistot, yhteistyöhön. Ammattikorkeakoulut ja yliopistot ovat verkostoituneet tämän koulutuksen suunnittelemiseksi, toteuttamiseksi ja arvioimiseksi strategioidensa ja painoalueidensa pohjalta. Korkeakouluverkoston tavoitteena on suunnitelmallinen ja säännöllinen yhteistyö sairaanhoitajan lääkkeenmääräämisen koulutuksen kehittämiseksi ja laadun varmistamiseksi. Korkeakouluverkoston tehtävänä on toimia koulutusta toteuttavien korkeakoulujen keskinäisenä yhteistyöryhmänä, joka vastaa koulutuksen perusteiden päivittämisestä ja jatkokehittämisestä sekä tukee uusien verkostoon liittyvien korkeakoulujen lisäkoulutuksen suunnittelua ja toteutusta kansalliseen suositukseen perustuen. Lisäksi korkeakouluverkoston tehtävänä on sairaanhoitajien lääkkeenmääräämiseen ja sen koulutukseen liittyvän tutkitun tiedon arviointi ja välittäminen. Suositus koulutuksen yhteisiksi perusteiksi on laadittu syksyn 2010 aikana ja se on päivitetty aikaisemmin 2013 ja 2016.

Korkeakoulut vastaavat ohjaavan lainsäädäntönsä mukaisesti toimintansa laadusta. Tämän koulutuksen suunnittelua, toteutusta, arviointia ja parantamista toteutetaan kussakin korkeakoulussa niiden ohjeiden mukaan, jotka kuuluvat kyseisen korkeakoulun vahvistettuun laadunvarmistusjärjestelmään. Siten esimerkiksi opiskelijavalinnan, hakija- ja opiskelijarekistereiden, opetussuunnitelmien hyväksymisen, opiskelija- ja työelämäpalautteen suhteen toimitaan koulutusta toteuttavan korkeakoulun menettelyjen mukaisesti. Kaikissa korkeakouluissa on tarkoituksenmukaiset järjestelmät tarvittavan seurantatiedon keruuseen koulutukseen osallistuvista opiskelijoista, koulutuksen toteutuksesta ja tuloksista.

Koulutusasetuksen 7 §:n mukaisesti korkeakoulu antaa todistuksen koulutuksesta. Todistuksesta käy ilmi, että kyseessä on terveydenhuollon ammattihenkilölain 14 §:n 3 momentissa tarkoitettu rajatun lääkkeenmääräämisen erikoispätevyyden edellyttämä koulutus. Todistukseen merkitään koulutuksen laajuus, osaamiskokonaisuudet ja niiden näyttö, tieto koulutukseen sisältyvää käytännön opiskelua ohjanneesta lääkäristä. Lisäksi todistuksesta tai sen liitteestä käyvät selville koulutuksen sisältö ja osaamistavoitteet. Korkeakouluille tarkoitettu malli löytyy tämän suosituksen liitteistä. KS. Liite 1.

# Liite 1. Todistusluonnos

TODISTUS

SOSIAALI-, TERVEYS- JA LIIKUNTA-ALA

Yyyyy Yyyyy Yyyyyyyyyyyy

123456-1234

on suorittanut

y.y.201y-y.y.201y

RAJATUN LÄÄKKEENMÄÄRÄÄMISEN

ERIKOISPÄTEVYYDEN EDELLYTTÄMÄN

KOULUTUKSEN

Koulutuksen laajuus on 45 opintopistettä

Yyyyyyyy 01.05.2011

WwwwwWwwww ÅåååÅååååååå

johtaja päällikkö

Koulutus on opetus- ja kulttuuriministeriön toimialaan kuuluvaa ja sitä säätelevät ammattikorkeakoululaki (932/2014) ja asetus ammattikorkeakoulusta (1129/2014). Kyseessä on terveydenhuollon ammattihenkilöistä annetun lain 14 §:n 3 momentissa tarkoitettu rajatun lääkkeenmääräämisen erikoispätevyyden edellyttämä koulutus. Koulutuksen suunnittelussa ja toteutuksessa on noudatettu valtioneuvoston asetusta (1089/2010) lääkkeen määräämisen edellyttämästä koulutuksesta.

**Yyyyy Yyyyy Yyyyyyyyy (123456-1234)**

on suorittanut y.y.201y-y.y.201y 45.0 opintopisteen (op) laajuisena ammattikorkeakoulun sosiaali-, terveys- ja liikunta-alalla RAJATUN LÄÄKKEENMÄÄRÄÄMISEN ERIKOISPÄTEVYYDEN EDELLYTTÄMÄN

KOULUTUKSEN.

.

**Opinnot 45.0 op**

laajuudet opintopisteinä sekä suoritus

Lääkehoidon eettinen ja juridinen tietoperusta hoitotyössä

Kliininen tutkiminen, päätöksenteko ja hoitotyön toteuttaminen

Farmakologia ja lääkkeen määrääminen

Turvallinen lääkehoito asiakastilanteissa

Valtakunnallinen kirjallinen koe hyväksytty

Työelämässä suoritettu näyttö hyväksytty

Koulutukseen sisältynyttä käytännön opiskelua on ohjannut:

lääkäri / lääkärien nimet YYYYYY, YYYYYYYY

Koulutuksen osaamistavoitteet ja sisältö ilmenevät todistuksen liitteestä.

Yyyyyyyyyyyy 09.12.201y

Åååå Åååååååå Äääää Ääääääää

vastuuopettaja päällikkö

Koulutus sijoittuu kansallisessa tutkintojen viitekehyksessä **(NQF/EQF) tasolle 7.** Opintojen mitoituksen peruste on opintopiste. Opiskelijan lukuvuoden 1600 tunnintyöpanos vastaa 60 opintopistettä.

Yyyyyy ammattikorkeakoululla on valtionneuvoston myöntämä toimilupa. Oppilaitos on yyyyyyyykielinen. Koulutus on opetus- ja kulttuuriministeriön toimialaan kuuluvaa ja sitä säätelee ammattikorkeakoululaki (932/2014) ja asetus ammattikorkeakoulusta (1129/2014). n. Kyseessä on terveydenhuollon ammattihenkilöistä annetun lain 14 §:n 3 momentissa tarkoitettu rajatun lääkkeenmääräämisen erikoispätevyyden edellyttämä koulutus. Koulutuksen suunnittelussa ja toteutuksessa on noudatettu valtioneuvoston asetusta (1089/2010) lääkkeen määräämisen edellyttämästä koulutuksesta.

# Liite 2. Lääkkeenmääräämiskoulutusta toteuttavat ammattikorkeakoulut ja yliopistot

**Sairaanhoitajan lääkkeenmääräämiskoulutuksen suomalainen korkeakouluverkosto 2010–2015**

**2011 käynnistyneet koulutustoteutukset:**

* Jyväskylän (JAMK) ja Pohjois-Karjalan (P-K amk) ammattikorkeakoulu yhdessä Itä-Suomen yliopiston kanssa.
  + JAMK TtT Leena Liimatainen: vastuuopettaja **TtT Johanna Heikkilä, TtM Hannele Tyrväinen**
  + P-K amk THM Anna-Riitta Mikkonen: vastuuopettajat **THM Heleena Uusi-Illikainen ja TtM Jaana Pantsari**
  + Itä-Suomen yliopisto **proviisori Lea Tuomainen**, Aducate: vastuuprofessorit LT Tapani Keränen; LT Esko Kumpusalo, LT Hannu Raunio, reseptiopin vastuuopettaja Heidi Päkkilä
* Oulun seudun ammattikorkeakoulu (Oamk) yhdessä Oulun yliopiston kanssa
  + Oamk THM Aini Ojala: vastuuopettajat **TtT Eija Niemelä ja TtT Maija Alahuhta**
  + Oulun yliopisto vastuuprofessori Heikki Ruskoaho, LT Miia Turpeinen
* Tampereen ammattikorkeakoulu (TAMK) yhdessä Tampereen yliopiston kanssa
  + TAMK vastuuopettajat **THM Tuula-Maria Rintala ja TtM Sanna Paloposki**
  + Tampereen yliopisto: Katriina Vuolteenaho
* Saimaan ammattikorkeakoulu (Saimia) yhdessä Itä- Suomen yliopiston kanssa (ks yllä)
  + Saimia vastuuopettaja TtM Susanna Tella ja TtL Anja Liimatainen
* Turun ammattikorkeakoulu (Turun AMK) yhdessä Itä-Suomen yliopiston kanssa (ks yllä)
  + Turun AMK KTM Tiina Häkkinen: vastuuopettajat **TtM Satu Haapalainen-Suomi, TtM Virpi Sulosaari ja TtT Katja Heikkinen**

**Vuonna 2012 käynnistynyt koulutustoteutus**

* Jyväskylän (JAMK)) ammattikorkeakoulu yhdessä Itä-Suomen yliopiston kanssa.
  + JAMK TtT Leena Liimatainen: vastuuopettajat TtT Johanna Heikkilä, TtM Hannele Tyrväinen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja Heidi Päkkilä ja Jonna-Carita Kanninen

**Vuonna 2013 käynnistyneet koulutustoteutukset**

* Jyväskylän (JAMK)) ammattikorkeakoulu. Saimaan ammattikorkeakoulu (Saimia) ja Laurea-ammattikorkeakoulu yhdessä Itä-Suomen yliopiston kanssa.
  + JAMK TtT Leena Liimatainen: vastuuopettaja TtT Johanna Heikkilä, TtM Hannele Tyrväinen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja Heidi Päkkilä ja Jonna-Carita Kanninen
  + Laurea **TtM Tuija Partio**: vastuuopettajat **TtM Liisa Haarlaa, TtM Jonna Suominen**
  + Saimia: vastuuopettaja **TtL Anja Liimatainen** ja **TtM Susanna Tella**

**Vuonna 2014 käynnistyneet koulutustoteutukset**

* Jyväskylän (JAMK) ammattikorkeakoulu, sekä Karelia ja Laurea-ammattikorkeakoulu yhdessä Itä-Suomen yliopiston kanssa.
  + JAMK TtT Leena Liimatainen: vastuuopettaja TtT Johanna Heikkilä, TtM Hannele Tyrväinen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja Heidi Päkkilä ja Jonna-Carita Kanninen
  + Karelia-ammattikorkeakoulu THM Anna-Riitta Mikkonen, vastuuopettajat **TtM Sami Arola ja THM Heli Koponen**
  + LaureaTtM Tuija Partio: vastuuopettajat TtM Liisa Haarlaa, TtM Jonna Suominen
* Tampereen ammattikorkeakoulu (TAMK) yhdessä Tampereen yliopiston kanssa
  + TAMK vastuuopettajat TtT Tuula-Maria Rintala ja TtM Sanna Paloposki
  + Tampereen yliopisto: Katriina Vuolteenaho

**Vuonna 2015 käynnistyneet koulutustoteutukset**

* Jyväskylän (JAMK), Oulun ja Laurea-ammattikorkeakoulu yhdessä Itä-Suomen yliopiston kanssa.
  + JAMK TtT Leena Liimatainen: vastuuopettaja TtT Johanna Heikkilä, TtM Hannele Tyrväinen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja proviisorit Heidi Päkkilä ja Jonna-Carita Kanninen
  + Oamk THM Aini Ojala: vastuuopettajat TtT Eija Niemelä ja TtT Maija Alahuhta
  + Laurea TtM Tuija Partio: vastuuopettajat TtM Liisa Haarlaa, TtM Tiina Mäkelä

**Vuonna 2016 käynnistyneet koulutustoteutukset**

* Jyväskylän, Lahden, Oulun ja Laurea-ammattikorkeakoulut yhdessä Itä-Suomen yliopiston kanssa.
  + JAMK KTT Kare Norvapalo: vastuuopettaja TtT Johanna Heikkilä, TtM Hannele Tyrväinen, TtM Jaana Perttunen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja proviisorit Heidi Päkkilä ja Jonna-Carita Kanninen
  + Oamk THM Aini Ojala: vastuuopettajat TtT Eija Niemelä ja TtT Maija Alahuhta
  + Laurea TtM Tuija Partio: vastuuopettajat TtM Tiina Mäkelä, TtM Jonna Suominen
  + LAMK TtT Leena Liimatainen: vastuuopettajat TtM Riitta Airola, TtM Heli Oksanen, TtM Päivi Saares

**Vuonna 2017 käynnistyneet koulutustoteutukset**

* Jyväskylän, Turun, Lahden ja Laurea-ammattikorkeakoulut yhdessä Itä-Suomen yliopiston kanssa.
  + JAMK KTT Tytti Solankallio-Vahteri: vastuuopettaja TtT Johanna Heikkilä, TtM Hannele Tyrväinen, TtM Jaana Perttunen
  + Itä-Suomen yliopisto proviisori Lea Tuomainen, Aducate: vastuuprofessorit LT Hannu Raunio, LT Esko Kumpusalo; reseptiopin vastuuopettaja proviisorit Heidi Päkkilä ja Jonna-Carita Kanninen
  + Laurea TtM Tuija Partio: vastuuopettajat TtM Tiina Mäkelä, TtM Jonna Suominen
  + Turun AMK KTM Tiina Aalto: vastuuopettajat TtT Virpi Sulosaari ja TtM Satu Haapalainen
  + LAMK TtT Leena Liimatainen: vastuuopettajat TtM Riitta Airola, TtM Heli Oksanen, TtM Päivi Saares

Korkeakouluverkostossa jäseninä eri korkeakouluja ovat vuosina 2010-2016 edustaneet yllä lihavoinnilla korostettujen lisäksi:

* + Savonia ammattikorkeakoulusta TtT Eeva-Riitta Ylinen
  + Yrkeshögskolan Novia TtT Ann-Louise Glasberg, TtM Marianne Frilund, TtM Marica Hinders
  + Kymenlaakson ammattikorkeakoulu TtM Anne Sundström
  + Kajaanin ammattikorkeakoulu HTM Anu Piirainen, Sirpa Parviainen; Sirkka-Liisa Niskanen
  + Seinäjoen ammattikorkeakoulu: Kristiina Vaahtera
  + Kemi-Tornion ammattikorkeakoulu: Heidi Pyyny, Sirpa Ojajärvi, TtM Anne Vähänen
  + Rovaniemen ammattikorkeakoulu: TtT Kerttu Oikarinen
  + Lapin ammattikorkeakoulu: Kirsti Ylipulli-Kairala
  + Mikkelin ammattikorkeakoulu: Sirpa Tiihonen

**Verkoston kokoonpano syksyllä v. 2017 (perusteiden päivitykseen osallistuneet korkeakoulut):**

Itä-Suomen yliopisto; Proviisori Lea Tuomainen, LT Hannu Raunio, Proviisori Jonna-Carita Kanninen

JAMK: TtT Johanna Heikkilä, TtM Hannele Tyrväinen, TtM Jaana Perttunen, LL Kari Eskola

Karelia amk: TtM Heli Koponen, TtM Sami Arola

LAMK: TtM Heli Oksanen, TtM Päivi Saares, TtM Riitta Airola

Laurea: TtM Tiina Mäkelä, TtM Jonna Suominen

Saimaa amk: TtT Susanna Tella, TtL Anja Liimatainen

TAMK: TtT Tuula-Maria Rintala, TtM Sanna Paloposki

Turun AMK: TtT Virpi Sulosaari, TtM Satu Haapalainen

Oulu amk: TtT Maija Alahuhta, TtT Eija Niemelä